KIRJALLINEN KYSYMYS E-2835/00 esittäjä(t): Erik Meijer (GUE/NGL) neuvostolle. Maataloudessa käytettävien suojeluaineiden eurooppalaisen työohjelman viivästyminen.



Virallinen lehti nro 113 E , 18/04/2001 s. 0188 - 0189



KIRJALLINEN KYSYMYS E-2835/00 esittäjä(t): Erik Meijer (GUE/NGL) neuvostolle (8. syyskuuta 2000) Aihe: Maataloudessa käytettävien suojeluaineiden eurooppalaisen työohjelman viivästyminen 1. Eräs tärkeä osa keskustelussa nk. välttämättömistä maataloudessa käytettävistä kasvinsuojeluaineista on direktiivin 91/414/ETY(1) perusteella toteutettava alan yhdenmukaistamispolitiikka, joka on Euroopan komission vastuulla. Julkisessa keskustelussa on jo arvosteltu pysähtyneisyyttä ja viivästyksiä työohjelmassa, jonka perusteella sallittuja ja uusia aineita koskevat asiakirjat on arvioitava. Aiemmin tänä vuonna, 28. helmikuuta 2000 annetussa neuvoston asetuksessa (EY) N:o 415/2000(2) säädettiin työohjelman nopeammasta toteuttamisesta. Missä vaiheessa asia on tällä hetkellä? 2. Kaikesta huolimatta katsotaan, että näiden toimenpiteiden avulla vuoden 2003 päätöspäivämäärää ei ehkä voida saavuttaa ja että voidaan jopa tehdä ehdotuksia, jotka saattavat johtaa päätöspäivämäärään vuonna 2007 tai myöhemmin. Voiko neuvosto vahvistaa tämän? 3. Katsooko neuvostokin, että yhteisön lainsäädännön edistymisestä raportointi saattaa työohjelman pysähtyneisyyden ja viivästysten vuoksi johtaa jäsenvaltioiden kohdalla taipumukseen toimia niin, että ne mukauttavat politiikkaansa sisämarkkinoiden katsantokannasta ja odottavat toistensa toimia erityisesti omien maataloustuotteiden etuja ajaen? Katsooko neuvostokin, että tämä vahingoittaa ympäristönäkökulmaa? 4. Katsooko neuvostokin, että on tehtävä kaikki mahdollinen yhdenmukaistamisohjelman saattamiseksi päätökseen sovittuna vuonna 2003, koska muuten yhtäältä vanhojen ja mahdollisesti haitallisten aineiden arviointi ja käytön lopettaminen sekä toisaalta uusien, ympäristön kannalta kestävämpien aineiden, jotka ovat odottaneet hyväksyntää jo vuosia, arviointi ja käyttöönotto hidastuu ja myrkkyjen levittämistä voidaan jatkaa? 5. Jos neuvosto näin katsoo, mihin toimiin se aikoo ryhtyä, jotta vuoden 2003 aikarajaa ei ylitetä, 28. helmikuuta 2000 annetun asetuksen (EY) 415/2000 mukaisesti? (1) EYVL L 230, 19.8.1991, s. 1. (2) EYVL L 52, 25.2.2000, s. 14. Vastaus (30. marraskuuta 2000) 1. Kasvinsuojeluaineiden markkinoille saattamisesta annetussa neuvoston direktiivissä 91/414/ETY säädetään kasvinsuojeluaineiden hyväksymisen, markkinoille saattamisen, käytön ja valvonnan yhdenmukaistetuista puitteista. Yksi direktiivin perusperiaate on laatia yhteisön luettelo direktiivin liitteen I hyväksyttävistä kasvinsuojeluaineissa käytettävistä tehoaineista. 2. Direktiivin 91/414/ETY 8 artiklan 2 kohdassa säädetään poikkeuksesta, jonka mukaan jäsenvaltio voi 4 artiklassa olevien yleisten turvallisuusvaatimusten ja kansallisten tietovaatimusten pohjalta 12 vuoden ajan (25.7.2003 asti) sallia sellaisia kasvinsuojeluaineita, jotka sisältävät direktiivin liitteeseen I kuulumattomia tehoaineita. Tänä aikana komissio käynnistää ohjelman, jolla pyritään tehoaineiden asteittaiseen tutkimiseen. Vuoden 2001 heinäkuuhun mennessä komission olisi esitettävä Euroopan parlamentille ja neuvostolle kertomus ohjelman edistymisestä. Kertomuksen johtopäätösten mukaan kyseistä 12 vuoden määräaikaa voidaan päättää pidentää tiettyjen aineiden osalta erikseen määriteltävällä ajalla. 3. Jos edellä mainittua määräaikaa pidennetään, kyseisten päätösten vaikutukset ihmisten ja eläinten terveyteen, ympäristöön ja maatalouteen tutkitaan asianmukaisesti. 4. Komission asetukseen (EY) N:o 451/2000 sisältyvät ne tehoaineet, jotka eivät kuulu direktiivin 91/414/ETY liitteeseen ja joita asetus (ETY) N:o 3600/92 ei koske. Teollisuudelle säädetään tarkat määräajat näiden tehoaineiden ilmoittamiseksi. Tuloksia odotetaan saatavan vuoden 2000 joulukuun loppuun mennessä, ja ne olisi sisällytettävä ohjelman edistymistä käsittelevään komission kertomukseen.